

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1568-С/21-1.С.М.

Датум: 01.10.2021. године

**Б. П.,**

**ОПШТИНА РУДО**

**ПРЕДМЕТ: Мишљење, доставља се,-**

Републичка комисија за утврђивање сукоба интереса у органима власти Републике Српске (у даљем тексту: Комисија), дана 23.08.2021.године запримила је путем е-маила захтјев од стране лица Б. П., самосталног стручног сарадника за јавне набавке и инвестиције у општини Рудо , за давање мишљења ***„Да ли би одборник у јединици локалне самоуправе , који има регистровану фирму за пружање услуга превоза, био у сукобу интереса ако би се пријавио по јавној набавци услуге превоза коју расписује јединица локалне самоуправе “.***

У вези упита Б. П. , Републичка комисија за утврђивање сукоба интереса у органима власти Републике Српске, у складу са чланом 16. став 4. Закона о спречавању сукоба интереса у органима власти Републике Српске („Службени гласник Републике Српске“, број:73/08 и 52/14) дала је следеће мишљење:

Одборник у јединици локалне самоуправе који је власник фирме за пружање услуга превоза, је у сукобу интереса уколико би у поступку јавне набавке као одборник пословао са локалном заједницом чиме би мимо закона о спречавању сукоба интереса у органима власти Републике Српске прекршио и Закон о јавним набавкама.

Сами изабрани званичници би се сходно члану 3. Закона о спречавању сукоба интереса у органима власти Републике Српске („Службени гласник Републике Српске“,број 73/08 и 52/14) , који прописује:

**Принципи дјеловања**:

1. *Изабрани представници, носиоци извршних функција и савјетници, у обављању јавне функције, дужни су понашати се савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те придржавати се етике позива и функције коју обавља.*
2. *У обављању јавне функције изабрани представници , носиоци извршних функција и савјетници не смију свој приватни интерес стављати изнад јавног интереса.*
3. *Изабрани представници, носиоци извршних функција и савјетници су лично одговорни за своје дјеловање у обављању функција на које су изабрани, односно именовани и политички су одговорни грађанима који су их изабрали или органима власти који су их именовали.*
4. *Изабрани представници , носиоци извршних функција и савјетници не смију користити јавну функцију за личну добит или добит лица које је са њима повезано, и не смију бити ни у каквом односу зависности према лицима која би могла утицати на њихову објективност.*
5. *Изабрани представници, носиоци извршних функција и савјетници као јавна лица , морају дјеловати у интересу грађана.*
6. *...............*

требали придржавати вриједности етике, морала и законитости.

С обзиром на горе наведено изабрани представници би били у позицији да почине сукоб интереса, јер би својим дјеловањем повриједили одредбе члана 9. Закона о спречавању сукоба интереса у органима власти Републике Српске:

**Забрањене активности**

*Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је: ....ж) утицати на добијање послова или наруџби од органа власти у циљу стицања материјалне или нематеријалне користи за себе или другога; з) користити повлаштене информације о раду органа власти ради личне користи или користи других лица и и ) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други налин интересно погодовали себи или другом лицу,*

чиме би директно довели у сукоб интереса по одредбама члана 2. Закона о спречавању сукоба интереса у органима власти Републике Српске:

1. *Сукоб интереса постоји у ситуацијама у којима изабрани представник, носилацв извршне функције или савјетник има приватни интерес који је такав да може утицати , или изгледа да може утицати , на непристрасно и објективно вршење његове дужности.*
2. *Приватни интерес изабраног представника, носиоца извршне функције или савјетника укључује било коју предност за њега или његову породицу и друга лица или организације са којима је он имао или има пословне, политичке и друге везе.*

Из свега наведеног, а према законским одредбама, тј.према Закону о спречавању сукоба интереса у органима власти Републике Српске („Службени гласник Републике Српске“, број: 73/08, 53/14), је неспорно да би према упиту додјељивање и закључивање уговора са фирмом чији је власник одборник у јединици локалне самоуправе , довело до повреде одредби Закона о спречавању сукоба интереса у органима власти Републике Српске, што би одборника могло довести у сукоб интереса.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Б. П., Општина Рудо
2. У спис предмета
3. A,/a.