

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-326-С-1/21-5, О.С.

Датум: 01.10.2021. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), поступајући по пријави Б. Л. из Угљевика за утврђивање сукоба интереса Предрага Вујевића, одборника у Скупштини општине Угљевик, на сједници одржаној дана 01.10.2021. године, донијела је

**Р Ј Е Ш Е Њ Е**

Предраг Вујевић, одборник у Скупштини општинe Угљевик, не налази се у сукобу интереса.

**О б р а з л о ж е њ е**

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 08.04.2021. године достављена је иницијатива Б. Л., из Угљевика за утврђивање постојања сукоба интереса више одборника а између осталих против одборника у Скупштини општине Угљевик, Предрага Вујевића.

У иницијативи се наводи да је одборник СДС-а Предраг Вујевић одборник у новом скупштинском сазиву а врши и функцију директора Центра за културу „ Филип Вишњић“ и да је то у супротности са чланом 5. Закона о спречавању сукоба интереса у органима власти Републике Српске. Даље се у иницијативи наводи да је исти на сједници Скупштине општине гласао за усвајање буџета јавне установе чији је директор, а оснивач истих је Општина Угљевик и директно се финансирају из буџета Општине.

У складу са чланом 16. став 2. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) Комисија је дана: 19.04.2021. године донијела одлуку о покретању поступка за утврђивање постојања сукоба број: 02-326-С-1/21-1, О.С. интереса против лица Предрага Вујевића, одборника у Скупштини општине Угљевик.

Дана 07.05.2021. године Комисија је запримила изјашњење на Одлуку о покретању поступка за утврђивање сукоба интереса Предрага Вујевића у којем се наводи да у члану 5. Закона о спречавању сукоба интереса у органима власти Републике Српске се дефинише неспојивост у односу на јавна предузећа, те наводи да Центар за културу „Филип Вишњић“ није јавно предузеће него јавна установа.

Именовани наводи да у члану 3. став 2. Закона о спречавању сукоба интереса у органима власти Републике Српске прописано да изабрани представници који се налазе у радном односу и примају плату по основу избора – именовања могу обављати послове у наставним, научним, културним, здравственим и спортским установама. У изјашњењу се даље наводи да одборник Предраг Вујевић обавља функцију вршиоца дужности директора наведене установе.

Предраг Вујевић у свом изјашњењу наводи да је Комисија већ два пута доносила Рјешења по овом питању и да је иста утврдила да се именовани не налази у сукобу интереса. Као доказ у прилогу је исти доставио Рјешење Комисије број: 02-1997-С-1/15/16-5, О.С. од 02.03.2016. године, као и Рјешење Комисије број: 02-1327-С-1/16/17-6, О.С. од 17.06.2017. године те Рјешење по жалби број: 01-105-5/17 од 28.07.2017. године.

Именовани наводи да сматра да његово дјеловање на наведеној сједници Скупштине општине Угљевик не може представљати сукоб интереса. Исти се позива на Закључак Комисије број: 02-2724/15-2 од 07.11.2015. године и на Рјешење којим се одбија Жалба на Рјешење Комисије број: 02-1327-С-1/16 О.С. од 17.06.2017. године у којем је исто регулисано.

Дана 28.07.2021. године Комисија је упутила допис број: 02-326-С-1/21-3, О.С. секретару Скупштине општине Угљевик у којем тражи доставу Извода из записника и аудио снимка са сједнице на којој је усвојен буџет Општине Угљевик те конкретан доказ како је гласао Предраг Вујевић на наведеној Сједници.

Дана 09.08.2021. године Комисија је запримила допис секретара Скупштине општине Угљевик и протоколисала га под бројем 02-326-С-1/21-4, О.С. У прилогу дописа именовани је доставио следеће:

- Копију „Службеног билтена Општине Угљевик“ број: 8/17 год LV;

- Копију Извода из записника са II редовне сједнице Скупштине општине Угљевик одржане 02.03.2021. године;

- Аудио снимак са наведене сједнице;

У допису се наводи да је чланом 100. Пословника о раду СО Угљевик („Службени билтен Општине Угљевик“ број: 8/17) прецизно одређено на који начин се може гласати на сједницама Скупштине општине Угљевик а сљедећим чланом 101. Пословника је прописано да је гласање јавно и врши се дизањем руке, односно гласачког картона.

У наведеном допису даље се наводи да на сједници Скупштине општине Угљевик одборници нису искористили право да на основу члана 106. Пословника о раду СО Угљевик затраже појединачно гласање путем прозивника гдје би Скупштина могла на основу тога да одлучи да се гласа појединачним прозивањем одборника, те би на основу наведене одлуке секретар Скупштине општине прозивао одборнике редом према прозивнику – листи у којој се евидентира присуство одборника на сједницама Скупштине – а сваки прозвани одборник би изговарао једну од понуђених ријечи: „за“, „против“ или „уздржан“.

Имајући у виду напријед наведено у допису се даље наводи да није затражено појединачно изјашњење одборника те на основу тога секретар Скупштине општине Угљевик не може доставити конкретан доказ како је гласао Предраг Вујевић, одбороник СО Угљевик на наведеној Сједници.

У члану 5. Закона о спречавању сукоба интереса у органима власти Републике Српске прописана је неспојивост обављања дужности изабраног представника и члана надзорног одбора или директора јавних предузећа.

Према закону о спречавању сукоба интереса у органима власти Републике Српске није дефинисана категорија в.д. директора, те обзиром на ту чињеницу, **није прописана неспојивост или сукоб интереса за позицију в.д. директора**.

Законом о спречавању сукоба интереса у органима власти Републике Српске јавне установе a priori нису регулисане те обављање функцијa одборника у Скупштини јединице локалне самоуправе и директора јавне установе  **не представља сукоб интереса.**

Сходно горе наведеном оцјеном сваког доказа појединачно и свих доказа повезано у цјелину поступка, Комисија је могла донијети само одлуку тј. рјешење да се Предраг Вујевић не налази у сукобу интереса и према свему наведеном одлучено је као у диспозитиву рјешења.

Поука о правном средству:

Против овог Рјешења незадовољна странка може у року од 15 (петнаест) дана од дана пријема овог Рјешења поднијети жалбу Комисији за жалбе.

Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Угљевик, н/р одборника Скупштине општине Угљевик Предрага Вујевића 76 330 Угљевик;
2. Б. Л.,
3. У спис предмета;
4. а. а