

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-397-С-1/21-5, О.С.

Датум: 01.10.2021. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14) и члана 190. Закона о општем управном поступка („Службени гласник Републике Српске“, број: 13/02, 87/07, 50/10, 66/18), поступајући по иницијативи ОО СДС Чајниче, за утврђивање постојања сукоба интереса Марка Мићевића, одборника у Скупштини општине Чајниче на сједници одржаној 01.10.2021. године донијела је:

**Р Ј Е Ш Е Њ Е**

Марко Мићевић, одборник у Скупштини општине Чајниче, не налази се у сукобу интереса.

**Образложење**

Републичка комисија за утврђивање сукоба интереса у органима власти Републике Српске (у даљем тексту: Комисија) дана 06.05.2021. године запримила је иницијативу ОО СДС-a Чајниче (у даљем тексту: подносилац) за покретање поступка за утврђивање постојања сукоба интереса против Марка Мићевића, одборника у Скупштини општине Чајниче.

Подносилац у инцијативи наводи да Марко Мићевић који је освојио мандат на локалним изборима 2020. године, истовремено обавља функцију одборника у Скупштини општине Чајниче и директора Шумског газдинства Чајниче. У иницијативи наводи да сматра да је од априла 2020. године именовани у сукобу интереса, јер је одобрено свим директорима шумских газдинства да уговарају послове и плаћају са својих рачуна, тј. да именовани директно плаћа и уговара послове за ШГ „Вучевица“ Чајниче. Даље наводи да сматра да је Марко Мићевић в.д. директора ШГ „Вучевица“ Чајниче на скупштини која је одржана дана 11.03.2021. године направио сукоб интереса гласајући за оца Раденка Мићевића који је изгласан у буџетску комисију СО Чајниче. Такође, у иницијативи се наводи да је Марко Мићевић на скупштини одржаној дана 22.03.2021. године гласао за усвајање буџета општине Чајниче гдје је директно изазвао сукоб интереса, због тога што он као директор ШГ „Вучевица“ Чајниче потписује и пребацује 10% од годишњих прихода на буџет општине Чајниче.

Комисија је дана 12.05.2021. године запримила допуну иницијативе у којој је поред претходно наведеног напоменуто још да је Марко Мићевић као директор ШГ „Вучевица“ Чајниче у претходном периоду, а почев од прошле године, тј. избора, запослио и запошљава још увијек одређени број људи у замјену за глас и подршку.

Комисија је на сједници одржаној дана 21.06.2021. године донијела Одлуку о покретању поступка за утврђивање постојања сукоба интереса против Марка Мићевића, те затражила од именованог да се изјасни о наводима из иницијативе, као и да приложи доказе које сматра релевaнтним.

Дана 28.06.2021. године Комисија је запримила допис подносиоца, у прилогу којег су достављени документи на основи којих подносилац сматра да је Марко Мићевић направио директан сукоб интереса и то:

* Записник са СО одржане дана 11.03.2021. године гдје је Марко Мићевић гласао за именовање свог оца у Комисију за буџет и финансије;
* Рјешење о именовању Комисије за буџет и финансије објављено у Службеноим гласнику општине Чајниче 12.03.2021. године;
* Записник са наставка СО одржане 22.03.2021. године гдје је Марко Мићевић гласао за усвајање буџета општине Чајниче;
* Одлуку о усвајању буџета општине Чајниче са амандманима за 2021. годину објављену у Службеном гласнику општине Чајниче 23.03.2021. године;
* Папир гдје се види да је Марко Мићевић директор ШГ „Вучевица“ потписних свих уговора и годишњих прихода у буџет општине Чајниче у износу од 10%;
* Списак одборника који чине скупштинску већину од 8 одборника међу којима је и Марко Мићевић као одборник испред СНСД-а (СНСД, СП, ДЕМОС, ДНС, УС).

Комисија је дана 06.08.2021. године запримила изјашњење Марка Мићевића и протоколисала под бројем 02-397-С/21-4, О.С. У изјашњењу Марко Мићевић је навео да је одборник у Скупштини општине Чајниче и да обавља функцију ВД директора ШГ „Вучевица“ Чајниче. У изјашњењу је наведен члан 5. Закона о спречавању сукоба интереса у органима власти Републике Српске, те наведено да је ШГ „Вучевица“ Чајниче организациони дио ЈПШ „Шуме Републике Срске“ односно дио Јавног предузећа чији је оснивач Влада Републике Српске, што значи да оснивач истог није јединица локалне самоуправе. Даље наводи, да је чланом 4. тачка г) прописано ко се сматра чланом породице, тако да законском одредницом није прописано да се отац сматра чланом породице у смислу наведеног Закона. Такође, наводи да је чланом 89. Закона о шумама Републике Српске прописано... „(3) Корисник шума и шумског земљишта у својини Републике дужан је да плаћа накнаду за развој неразвијених дијелова општине са које потичу продати сортменти у износу од 10% финансијских средстава остварених продајом шумских дрвних сортимената, утврђених по цијенама франко утоварено на камионском путу за одређену календарску годину у шумама које су додијељене на коришћење. (4) Накнада из става 3. овог члана уплаћује се на рачун јавних прихода општине или града, а може се трошити за развој неразвијених подручја општине или града према програму и правилнику који усваја надлежан орган јединице локалне самоуправе.“

У изјашњењу је навео да су Статутом ЈПШ „Шуме Републике Српске“ АД Соколац регулисана сва битна питања, па је тако прописано да организациони дијелови Јавног предузећа немају својство правног лица (члан 15. став 3), одлуку о набавкама које се врше у организационим дијеловима доноси надзорни одбор, организациони дијелови предлажу уговоре о продаји дрвних сортимената, који се закључују на нивоу ЈП (члан 29.), управа ЈП је надлежна за запошљавање и отпуштање запослених у складу са поступцима утврђеним актима ЈП и важећим прописама (члан 51. став 1. тачка 17) због чега су у цјелости неосновани наводи о могућности самосталног закључивања уговора, запошљавања и сл.

Цијенећи све чињенице утврђене у првостепеном поступку, Републичка комисија за утврђивање сукоба интереса у органима власти Републике Српске утврдила је да се Марко Мићевић, одборник у Скупштини општине Чајниче, не налази у сукобу интереса из сљедећих разлога:

Mарко Мићевић обавља функцију одборника у Скупштини општине Чајниче и вршиоца дужности директора Шумског газдинства „Вучевица“ Чајниче.

Чланом 5. став 3. Закона о спречавању сукоба интереса у органима власти Републике Српске је прописано да се одредбе о неспојивости у односу на јавна предузећа односе само на јавна предузећа које је **основала јединица локалне самоуправе** у којој изабрани представник, носилац извршне власти или савјетник врши функцију.

У члану 13. Статута Јавног предузећа шумарства „Шуме Републике Српске“ а.д. Соколац („Службени гласник Републике Српске“, број: 37/17, 19/19, 24/21) наведени су организациони дијелови Јавног предузећа. ШГ „Вучевица“ Чајниче је дио ЈПШ „Шуме Републике Српске“ чији је оснивач Влада Република Српске. Сходно томе, није дошло до кршење члана 5. Закона о спречавању сукоба интереса у органима власти Републике Српске.

Чланом 4. Закона о спречавања сукоба интереса у органима власти Републике Српске тачка г) је прописано да се „чланом породице“ сматрају брачни или ванбрачни друг изабраног представника, носиоца извршне функције и савјетника, дијете, усвојилац, усвојеник и дијете брачног друга (пасторак / пасторка). Сходно наведеном, отац се не сматра чланом породице према Закону.

Такође, Марко Мићевић није прекршио одредбе Закона о спречавању сукоба интереса у органима власти Републике Српске ни када се ради о буџету, јер је поступао у складу са чланом 89. став 6, 8. и 9. Закона о шумама Републике Српске („Службени гласник Републике Српске“, број: 75/08, 60/13, 70/20).

Запослење радника које се спороводи у складу да прописаним процедурама такође не може дођи до кршења Закона о спречавањеу сукоба интереса у органима власти Републике Српске, јер је право на рад грађанима право које је гарантовано Уставом Републике Српске. (Примјер из праксе, предмети из Угљевика – став који је заузела другостепена Комисија, након што је првостепена Комисија проводила цијели поступак, јер су лица била сродници према члану 4. Закона. Према томе, с обзиром да у овом случају нису запослена лица из члана 4. није било основа за спровођењем даљих контрола, јер је за ту врсту контроле надлежан други, инспекцијски орган.)

Због свега наведеног, одлучено је као у диспозитиву рјешења.

Поука о правном средству:

Против овог рјешења незадовољна странка може у року од 15 (петнаест) дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Чајниче, н/р одборника Марка Мићевића, 73200 Чајниче
2. ОО СДС Чајниче, Чајниче
3. У спис предмета
4. а/а