

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-23-С/21-24, О.С.

Датум: 01.10.2021. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 01.10.2021. године, у поновном поступку утврђивања сукоба интереса за лице Зоран Поповић, донијела је

**РЈЕШЕЊЕ**

Утврђује се да изабрани представник Зоран Поповић, према члану 5. *lex specialis* закона, није у сукобу интереса, а да је Водовод а.д. јавно предузеће према Закону о јавним предузећима.

Образложење

Дана 15.01.2021. године градоначелник Града Бања Лука Драшко Станивуковић је Републичкој Комисији за утврђивање сукоба интереса у органима власти Републике Српске (у даљем тексту: Комисија) поднио иницијативу за покретање поступка за утврђивање постојања сукоба интереса за одборника у Скупштини града Бања Лука Зорана Поповића. У иницијативи се наводи да именовани обавља функцију директора „Водовод“-а а.д. Бања Лука у мандатном периоду од 18.01.2018. до 18.01.2022. године, а након локалних избора 2020. године изабран је за одборника у Скупштини града Бања Лука. Како је „Водовод“ а.д. Бања Лука јавно предузеће са већинским власничким удјелом Града Бања Лука, наводи се да се именовани налази у сукобу интереса по члану 5. став 1. Закона о спречавању сукоба интереса у органима власти Републике Српске.

Дана 18.01.2021. године Комисија је донијела одлуку о покретању поступка за утврђивање постојања сукоба интереса против овог лица, те доставила иницијативу на изјашњење.

Зоран Поповић у свом одговору од 03.02.2021. године, између осталог, наводи и да План пословања и Годишњи извјештај као и друге стратешке документе доноси Скупштина акционара Друштва, а не Скупштина града Бања Лука. Наводи да је „Водовод“ а.д. Бања Лука настаo дјелимичном приватизацијом државног капитала на основу Закона о приватизацији државног капитала у предузећима („Службени гласник Републике Српске“ бр. 24/98, 62/02, 38/03 и 65/03) и као такво је уписано у Регистар Основног суда у Бањој Луци, регистарски уложак бр. 1-297-00. На основу Закона о преносу права својине на капиталу Републике Српске у предузећима које обављају комуналне дјелатности на јединице локалне самоуправе („Сл. гласник РС“ бр. 50/10) извршен је пренос капитала са Републике Српске на јединицу локалне самоуправе. Пријављени наводи: „Овдје је јасно следеће, да у смислу Закона о спречавању сукоба интереса у органима власти Републике Српске јединица локалне самоуправе није оснивач јавног предузећа чији сам директор за разлику од других предузећа и установа које су основане одлуком Скупштине града Бања Лука, већ се ради о пренесеном капиталу са Републике на локалну заједницу , а који је почев од 70-их година до данас доживљавао разне трансформације у смислу власничке структуре“.

У поступку прикупљања доказа, Комисији је Агенција за посредничке, информатичке и финансијске услуге доставила Актуелни извод из судског регистра, број 057-0-Рег-З-21-000275, од дана 22.01.2021. године, а за „Водовод“ а.д. Бања Лука. „Водовод“ а.д. Бања Лука је потврдио да Зоран Поповић обавља функцију директора, те је доставио Одлуку Надзорног одбора „Водовода“ а.д. Бања Лука о именовањима чланова Управе друштва „Водовод“ а.д. Бања Лука, од дана 18.01.2018. године.

Градоначелник Града Бања Лука Драшко Станивуковић доставио је следеће доказе: Актуелни извод из судског регистра, број 057-0-Рег-З-21-003123, од дана 26.05.2021. године; Потврда о власништву на хартијама од вриједности Централног регистра хартија од вриједности а.д. Бања Лука, број 1016/21 од 31.05.2021. године; Књига акционара „Водовод“ а.д. Бања Лука- Извјештај за скупштину акционара на дан 24.04.2021. године и Извод из Службеног гласника Републике Српске број 24/11.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 5. став 1. Закона о спречавању сукоба интереса у органима власти Републике Српске прописано је да изабрани представници, носиоци извршних функција и савјетници не могу, у вријеме док врше јавну функцију и три мјесеца након престанка јавне функције, бити чланови надзорног одбора или директори јавних предузећа. Ставом 3. је регулисано да одредбе ст. 1. и 2. овог члана за изабране представнике, носиоце извршних функција и савјетнике у јединицама локалне самоуправе односе се само на јавна предузећа које је основала јединица локалне самоуправе у којој изабрани представник, носилац извршне функције ил исавјетник врше функцију.

Чланом 2. став 1. Закона о јавним предузећима ("Сл. гласник РС", бр. 75/04, 78/11) прописано је да јавно предузеће у смислу овог закона је правно лице које је уписано у судски регистар као привредно друштво у форми акционарског друштва или друштва са ограниченом одговорношћу, ради обављања дјелатности од општег интереса и у чијем основном капиталу Република Српска или јединица локалне самоуправе директно или индиректно има већинско власништво.

Дакле, увидом у Актуелни извод из судског регистра, број 057-0-Рег-З-21-000275, од дана 22.01.2021. године и Актуелни извод из судског регистра, број 057-0-Рег-З-21-003123, од дана 26.05.2021. године, утврђено је да је „Водовод“ а.д. Бања Лука привредно друштво и то у форми акционарског друштва, док је увидом у Потврду о власништву на хартијама од вриједности Централног регистра хартија од вриједности а.д. Бања Лука, број 1016/21 од 31.05.2021. године и у Књигу акционара „Водовод“ а.д. Бања Лука- Извјештај за скупштину акционара на дан 24.04.2021. године, утврђено да је Град Бања Лука већински акционар у „Водоводу“ а.д. Бања Лука. Сходно томе, а на основу члана 2. став 1. Закона о јавним предузећима, „Водовод“ а.д. Бања Лука је јавно предузеће.

Сходно томе, ови докази такође потврђују да је „Водовод“ а.д. Бањалука, који је тренутно у већинском власништву Града Бањалука, настаo дјелимичном приватизацијом државног капитала, те да не спада у групу јавних предузећа које је основала јединица локалне самоуправе. „Водовод“ а.д. Бања Лука настаo дјелимичном приватизацијом државног капитала на основу Закона о приватизацији државног капитала у предузећима („Службени гласник Републике Српске“ бр. 24/98, 62/02, 38/03 и 65/03), те на основу Закона о преносу права својине на капиталу Републике Српске у предузећима које обављају комуналне дјелатности на јединице локалне самоуправе („Сл. гласник РС“ бр. 50/10) извршен је пренос капитала са Републике Српске на јединицу локалне самоуправе. Дакле, потврђена је чињеница да нема оснивачког акта и да оснивач није град Бањалука, већ је јавно предузеће настало преносом акција. Овакав начин преноса није регулисан у члану 5. Закона о спречавању сукоба интереса у органима власти Републике Српске, који гласи: „Одредбе става 1. и 2. овог члана за изабране представнике, носиоце извршних функција и савјетнике у јединицама локалне самоуправе односе се **само** на јавна предузећа која је **основала јединица локалне самоуправе** у којој изабрани представник, носилац извршне функције или савјетник врши функцију.“

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Град Бања Лука, н/р градоначелнику Драшку Станивуковићу, Трг српских владара 1, Бања Лука
2. Скупштина града Бања Лука, н/р одборнику Зорану Поповићу, Трг српских владара 1, Бања Лука
3. У спис предмета