

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-282-С/21-5, О.С.

Датум: 01.10.2021. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), поступајући иницијативи адвоката С. М., као пуномоћника, у име одборника СНСД-а Скупштине општине Угљевик, и то: Жарка Новаковића, Зорана Лазића, Драгана Гајића, Недељка Марковића, Саве Поповића и Бојана Бојића, те одборника Демократског савеза – ДЕМОС – Покрет успјешна Српска у Скупштини општине Угљевик, и то: Драгана Јовића и Милорада Симића за утврђивање сукоба интереса Ђоке Симића, предсједника Скупштине општине Угљевик, на сједници одржаној дана 01.10.2021. године, донијела је

**Р Ј Е Ш Е Њ Е**

Ђоко Симић, предсједник Скупштине општинe Угљевик, налази се у сукобу интереса.

**О б р а з л о ж е њ е**

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 25.03.2021. године достављена је иницијатива адвоката С. М., као пуномоћника, у име одборника СНСД-а Скупштине општине Угљевик, и то: Жарка Новаковића, Зорана Лазића, Драгана Гајића, Недељка Марковића, Саве Поповића и Бојана Бојића, те одборника Демократског савеза – ДЕМОС – Покрет успјешна Српска у Скупштини општине Угљевик, и то: Драгана Јовића и Милорада Симића за утврђивање сукоба интереса Ђоке Симића, предсједника Скупштине општине Угљевик.

У иницијативи се наводи да је одборник СДС-а Ђоко Симић, предсједник Скупштине општине Угљевик учествовао у гласању по питању које се тиче његовог личног именовања на напријед наведену функцију. Такође се наводи да учествовањем у гласању по питању приватног интереса именованог, који је такав да је могао да утиче на непристрасно и објективно вршење дужности изабраног представника, извршена је повреда Закона, с обзиром да такво поступање, према законској дефиницији, представља сукоб интереса, јер укључује личну предност за именованог, а у виду личне добити на име накнаде за функцију коју Ђоко Симић обавља, а која се исплаћује из буџета јединице локалне самоуправе, тј. Општине Угљевик.

У наведеној иницијативи, такође се наводи да је рјешење о избору предсједника Скупштине општине Угљевик донесено на конститутивној сједници Скупштине општине Угљевик, након јавног гласања свих присутних одборника и већином гласова (12 гласова), те да је у гласању учествовао и Ђоко Симић те да је његов глас био пресудан јер Скупштина општине Угљевик броји 23 одборника.

У прилогу Иницијативе достављана је Пуномоћ и докази наведени у чињеничном опису Иницијативе. Увидом у достављену документацију, тј: копију Извода из записника са I-е конститутивне сједнице Скупштине општине Угљевик одржане 28.01.2021. године може се увидјети да је под тачком 4. одлучивано о приједлогу о именовању предсједника Скупштине општине Угљевик те да је Ђоко Симић именован на наведену позицију изабран са 12 гласова „ЗА“ и 10 „уздржаних“.

У складу са чланом 16. став 2. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) Комисија је дана: 19.04.2021. године донијела одлуку о покретању поступка за утврђивање постојања сукоба интереса број: 02-282-С/21-1, О.С. против лица Ђоке Симића, предсједника Скупштини општине Угљевик.

Дана 07.05.2021. године Комисија је запримила изјашњење на Одлуку о покретању поступка за утврђивање сукоба интереса Ђоке Симића у којем се наводи да је иницијатива у цјелости неоснована. Ђоко Симић даље и изјашњењу наводи да би било немогуће примјенити принципе које захтјевају подносиоци инцијативе јер би се директно кршиле одредбе чланова 39. став 2. тачка 21), Закона о локалној самоуправи и чланова 22. и 24. став (3) Пословника о раду Скупштине општине Угљевик ( „Службени билтен Општине Угљевик“ број: 8/17) у којем је дефинисано да Скупштина из реда одборника у Скупштини бира Предсједника и Потпресједника скупштине, а не натполовична већина и плус један одборник као би се могло закључити по наводима из иницијативе подносиоца.

Даље се наводи да се не може сматрати остваривање приватног интереса појединца у овом случају Ђоке Симића то што је учествовао у избору за предсједника Скупштине у оквиру истог органа јер наведени Закон о спречавању сукоба интереса, ниједном одредбом не забрањује овакву врсту поступања него напротив учествовање у конституисању Скупштине општине и уређивање организације Скупштине представља основну дужност одборника у складу са чланом 1., тачка 2), чланом 6. и чланом 14. Пословника о раду Скупштине општине Угљевик, као и услов за даљи рад изабраног сазива локалног парламента.

Дана 28.07.2021. године Комисија је упутила допис број: 02-282-С/21-3, О.С. секретару Скупштине општине Угљевик у ком тражи доставу Извода из записника и аудио снимка са сједнице на којој је усвојен буџет Општине Угљевик те конкретан доказ како је гласао Ђоко Симић, предсједник СО Угљевик на наведеној Сједници.

Дана 09.08.2021. године Комисија је запримила допис секретара Скупштине општине Угљевик и протоколисала га под бројем: 02-282-С/21-4, О.С. У прилогу дописа именовани је доставио:

- Копију „Службеног билтена Општине Угљевик“ број: 8/17 год LV;

- Копију Извода из записника са I конститутивне сједнице Скупштине општине Угљевик одржане 28.01.2021. године;

- Аудио снимак са наведене сједнице;

У допису се наводи да је чланом 100. Пословника о раду СО Угљевик („Службени билтен Општине Угљевик“ број: 8/17) прецизно одређено на који начин се може гласати на сједницама Скупштине општине Угљевик а сљедећим чланом 101. Пословника је прописано да је гласање јавно и врши се дизањем руке, односно гласачког картона.

У наведеном допису даље се наводи да на сједници Скупштине општине Угљевик одборници нису искористили право да на основу члана 106. Пословника о раду СО Угљевик затраже појединачно гласање путем прозивника гдје би Скупштина могла на основу тога да одлучи да се гласа појединачним прозивањем одборника, те би на основу наведене одлуке секретар Скупштине општине прозивао одборнике редом према прозивнику – листи у којој се евидентира присуство одборника на сједницама Скупштине – а сваки прозвани одборник би изговарао једну од понуђених ријечи: „за“, „против“ или „уздржан“.

Имајући у виду напријед наведено у допису се даље наводи да није затражено појединачно изјашњење одборника те на основу тога секретар Скупштине општине Угљевик не може доставити конкретан доказ како је гласао Ђоко Симић, предсједник СО Угљевик на наведеној Сједници.

На основу проведеног поступка, Комисија је донијела одлуку као у изреци, из следећих разлога:

Слово закона јасно истиче интенцију законодавца да јавну функцију ослободи било каквог утицаја приватног интереса који се може појавити приликом обнашања јавне функције. Законодавац је овај критеријум поставио високо и пооштрио његово тумачење, јер прописује да сукоб интереса постоји и кад приватни интерес „изгледа да може утицати, на непристрасно и објективно вршење његове дужности“. Ово се види и из дефиниције приватног интереса која је постављена доста широко и „укључује било коју предност“ за њега/њу и повезана им лица.

Дух закона разрађен је и кроз принципе дјеловања који су прописани као понашање јавних функционера. Њихова природа законског принципа указује да су то само основе приликом њиховог дјеловања, тј. минимални праг који је потребан приликом њиховог обнашања дужности. Савјесност, непристрасност, отвореност и вјеродостојност налажу јавним функционерима да не гласају за одлуке које се тичу њиховог властитог финансирања и управљања осталим средствима, те су из разлога отворености дужни јавно да се уздрже од гласања и образложе на записник своју одлуку. Овим се, прије свега, остварује принцип отворености, а чува се и савјесно и вјеродостојно дјеловање јавних функционера. Овим поступком не учествују у одлучивању личне добити, те јавни интерес ће остати изнад приватног.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Поштовање ових принципа и поступка дјеловања законодавац је, иако само за једну категорију, стриктно прописао наводећи неспојивост са привредним друштвима. У члану 6. став 2. Закона о спречавању сукоба интереса у органима власти Републике Српске за јавне функционере јасно наводи да „не могу гласати по било којем питању које се непосредно тиче привредног друштва у којем он или члан његове породице има финансијски интерес и дужан је, када се нађе у таквим ситуацијама, уздржати се од гласања, те на сједници објаснити разлоге због којих се уздржао од гласања.“

Сходно наведеном, на основу свих наведених чињеница, одлучено је као у диспозитиву рјешења.

Поука о правном средству:

Против овог Рјешења незадовољна странка може у року од 15 (петнаест) дана од дана пријема овог Рјешења поднијети жалбу Комисији за жалбе.

Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Угљевик, н/р предсједника Скупштине општине Угљевик Ђоке Симића, 76 330 Угљевик;
2. М. С.
3. У спис предмета;
4. а. а