

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-326-С-2/21-5, О.С.

Датум: 01.10.2021. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), поступајући по пријави Б. Л. из Угљевика за утврђивање сукоба интереса Јове Филиповића, одборника у Скупштини општине Угљевик, на сједници одржаној дана 01.10.2021. године, донијела је:

**Р Ј Е Ш Е Њ Е**

Јово Филиповић, одборник у Скупштини општинe Угљевик, не налази се у сукобу интереса.

**О б р а з л о ж е њ е**

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 08.04.2021. године достављена је иницијатива Б. Л., из Угљевика за утврђивање постојања сукоба интереса више одборника а између осталих против одборника у Скупштини општине Угљевик, Јове Филиповића.

У иницијативи се наводи да је одборник СДС-а Јово Филиповић одборник у новом скупштинском сазиву а врши и функцију директора ОЈДП „Рудар“ Угљевик и да је то у супротности са чланом 5. Закона о спречавању сукоба интереса у органима власти Републике Српске. Даље се у иницијативи наводи да је исти на сједници Скупштине

општине гласао за усвајање буџета јавне установе чији је директор, а оснивач истих је Општина Угљевик и директно се финансира из буџета Општине.

У складу са чланом 16. став 2. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) Комисија је дана: 19.04.2021. године донијела одлуку о покретању поступка за утврђивање постојања сукоба интереса број: 02-326-С-2/21-1, О.С. против лица Јове Филиповића, одборника у Скупштини општине Угљевик.

Дана 07.05.2021. године Комисија је запримила изјашњење на Одлуку о покретању поступка за утврђивање сукоба интереса Јове Филиповића у којем се наводи да исти врши функцију вршиоца дужности директора ОЈ СРЦ „Рудар“ Угљевик. Исти наводи да категорија в.д. директора није дефинисана, те обављање функције одборника у Скупштини општине и директора јавне установе не представља сукоб интереса.

У прилогу Изјашњења Јово Филиповић је доставио копије следећих аката:

* Рјешење о именовању в.д. директора ЈУ СРЦ „Рудар“ Угљевик;
* Рјешење о регистрацији ЈУ СРЦ „Рудар“ бр: 059-0-рег-14-000 001 од 27.02.2014. године;
* Рјешење о регистрацији ЈУ СРЦ „Рудар“ (промјена лица за заступање) бр.059-0-рег-19-000 690 од 22.07.2019. године.

Исти у изјашњењу даље наводи да је нетачан навод подносиоца иницијативе да је гласао за усвајање буџета јавне установе чији је директор јер ни на једној сједници Скупштине општине Угљевик није била тачка дневног реда гласања за буџет ЈУ СРЦ „Рудар“ али јесте гласао за приједлог буџета Општине Угљевик који је усвојен на сједници одржаној дана 02.03.2021. године те наводи да је Закључком Комисије, број: 02-2724/15-2 од 07.11.2015.године исто дозвољено и да одредбама Закона о локалној самоуправи је јасно наведено да доношење буџета представља јавни интерес и од непроцјењивог је значаја за цијелу локалну заједницу.

Увидом у документацију коју је Јово Филиповић, одборник у Скупштини општине Угљевик доставио у прилогу може се утврдити следеће:

* Да је ЈУ СРЦ „Рудар“ Угљевик јавна установа;
* Да је лице Јово Филиповић именован за вршиоца дужности директора;
* Да је Одлуком Скупштине општине Угљевик о промјени облика организовања Основног државног јавног предузећа „Рудар“ Угљевик, број: 01-022-9/13 од 16.12.2013. године прешао у Јавну установу Спортско рекреативни центар „Рудар“ Угљевик;
* Да је на Скупштини општине Угљевик, на сједници одржаној 16.07.2019. године донијела Рјешење о именовању в.д. директора ЈУ СРЦ“ Рудар“ Угљевик именован Јово Филиповић за в.д. директора до окончања конкурсног поступка.

Дана 28.07.2021. године Комисија је упутила допис број: 02-326-С-2/21-3, О.С. секретару скупштине општине Угљевик у којем тражи доставу Извода из записника и аудио снимка са сједнице на којој је усвојен буџет Општине Угљевик те конкретан доказ како је гласао Јово Филиповић на наведеној Сједници.

Дана 09.08.2021. године Комисија је запримила допис секретара Скупштине општине Угљевик и протоколисала га под бројем: 02-326-С-2/21-4, О.С. У прилогу дописа именовани је доставио:

- Копију „Службеног билтена Општине Угљевик“ број: 8/17 год LV;

- Копију Извода из записника са II редовне сједнице Скупштине општине Угљевик одржане 02.03.2021. године;

- Аудио снимак са наведене сједнице;

У допису се наводи да је чланом 100. Пословника о раду СО Угљевик („Службени билтен Општине Угљевик“ број: 8/17) прецизно одређено на који начин се може гласати на сједницама Скупштине општине Угљевик а сљедећим чланом 101. Пословника је прописано да је гласање јавно и врши се дизањем руке, односно гласачког картона.

У наведеном допису даље се наводи да на сједници Скупштине општине Угљевик одборници нису искористили право да на основу члана 106. Пословника о раду СО Угљевик затраже појединачно гласање путем прозивника гдје би Скупштина могла на основу тога да одлучи да се гласа појединачним прозивањем одборника, те би на основу наведене одлуке секретар Скупштине општине прозивао одборнике редом према прозивнику – листи у којој се евидентира присуство одборника на сједницама Скупштине – а сваки прозвани одборник би изговарао једну од понуђених ријечи: „за“, „против“ или „уздржан“.

Имајући у виду напријед наведено у допису се даље наводи да није затражено појединачно изјашњење одборника те на основу тога секретар Скупштине општине Угљевик не може доставити конкретан доказ како је гласао Јово Филиповић, одбороник СО Угљевик на наведеној Сједници.

У члану 5. Закона о спречавању сукоба интереса у органима власти Републике Српске прописана је неспојивост обављања дужности изабраног представника и члана надзорног одбора или директора јавних предузећа.

Према закону о спречавању сукоба интереса у органима власти Републике Српске није дефинисана категорија в.д. директора, те обзиром на ту чињеницу, **није прописана неспојивост или сукоб интереса за позицију в.д. директора**.

Законом о спречавању сукоба интереса у органима власти Републике Српске јавне установе a priori нису регулисане те обављање функцијa одборника у Скупштини јединице локалне самоуправе и директора јавне установе  **не представља сукоб интереса.**

Сходно горе наведеном оцјеном сваког доказа појединачно и свих доказа повезано у цјелину поступка, Комисија је могла донијети само одлуку тј. рјешење да се Јово Филиповић не налази у сукобу интереса и према свему наведеном одлучено је као у диспозитиву рјешења.

Поука о правном средству:

Против овог Рјешења незадовољна странка може у року од 15 (петнаест) дана од дана пријема овог Рјешења поднијети жалбу Комисији за жалбе.

Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Угљевик, н/р одборника Скупштине општине Угљевик Јове Филиповића 76 330 Угљевик;
2. Б. Л.,
3. У спис предмета;
4. а. а